### Beslutninger:

Forslaget blev på byrådsmødet den 22. juni 2022 henvist til Magistraten med henblik på at indgå i budgetdrøftelserne for 2023.

###

Budgetforslag fra KF

Motivering

[adresse] ønsker at være en globalt orienteret kommune med et stort internationalt samarbejde. Gennem vores klimapolitiske såvel som erhvervspolitiske strategier har vi markeret [adresse], som en storby med et stærkt fokus på vores rolle ude på den globale scene. Det har medført, at vi har en masse borgere og gæster fra både EU og resten af verden, der har valgt [adresse] til. Uanset om man kommer til [adresse] som studerende, arbejdsgiver, arbejdstager, eller som noget helt fjerde, så er det en stor omvæltning at komme til et nyt land, med andre strukturer, samfundsnormer eller love og regler end man er vant til.

Det kræver en stor indsats fra [adresse], erhvervslivet og civilsamfundet at byde disse tilflyttere velkommen og sikre de får så glidende en overgang som muligt, ind i det danske system. Vi har allerede mange initiativer i gang, fra både den private og den offentlige sektor. Disse tilbud ligger dog spredt på forskellige lokaliteter og ved forskellige aktører i kommunen. Dette gør det svært at bevare overblikket, når man er ny borger i et fremmed land med et ukendt sprog. Positive synergier kan også gå tabt, når forskellige initiativer ikke snakker sammen og kan styrke deres rolle i samspil med hinanden.

I Københavns Kommune oprettede man i 2013 International House Copenhagen. Huset er blevet til som et OPP samarbejde, hvor den private sektor, kommunen og relevante civile organisationer er gået sammen for at lave én fælles kanal for internationale tilflyttere. Huset har et advisory board, som løbende sørger for at reagere på de behov, der opstår for det internationale miljø. Det Konservative Folkeparti mener, at en tilsvarende løsning i [adresse] vil være med til at forstærke kommunens internationale profil og gøre det endnu mere attraktivt at studere, arbejde eller bo i [adresse].

Forslag

Det foreslås derfor, at:

[adresse] igangsætter arbejdet med at etablere et OPP samarbejde om “International House Aarhus”, hvor erhvervsliv, offentlige institutioner og civilsamfundet kan koordinere kontakten til internationale gæster og tilflyttere.

[adresse] tager kontakt til Københavns Kommune for at indhente erfaringer omkring etableringen af International House Copenhagen.

Borgmesterens Afdeling og Kultur og Borgerservice bedes om at fremsende indstilling i 2023, hvor den konkrete placering og finansering af projektet fremlægges til byrådet. Indstillingen skal være klar således, at eventuelle omkostninger kan drøftes i budgetforhandlingerne til Budget 2024.

Finansiering

Da der er tale om et OPP samarbejde skal projektet finansieres i et samarbejde mellem private aktører og [adresse]. Driften af de kommunale funktioner er allerede afsat i dag, men rykkes blot til en samlet placering i International House Aarhus. Udgifterne til husleje forventes at være dækket via besparelser på huslejen ved de nuværende lokationer. Forslaget forventes derfor ikke at medføre yderligere udgifter. Anlægssummen afhænger af den ønskede indstilling og af samarbejdsaftalen og drøftes derfor ikke i dette forslag.

Det foreslås at forankre opgaven med at realisere forslaget i Borgmesterens Afdeling. Udgifter til dette afholdes inden for eksisterende rammer. Ansvaret for International House Aarhus foreslås forankret i Kultur og Borgerservice og de individuelle driftsudgifter afholdt af de afdelinger, hvori funktionerne hører til.

På vegne af byrådsgruppen for Det Konservative Folkeparti.

Yvonne Dam